ROZHODNUTIE KOMISIE
zo 17. decembra 2009
o minimálnych požiadavkách na údaje vkladané do vnútroštátneho elektronického registra podnikov cestnej dopravy
[oznámené pod číslom K(2009) 9959]
(Text s významom pre EHP)
(2009/992/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1071/2009 z 21. októbra 2009, ktorým sa ustanovujú spoločné pravidlá týkajúce sa podmienok, ktoré je potrebné dodržiavať pri výkone povolania prevádzkovateľa cestnej dopravy, a ktorým sa zrušuje smernica Rady 96/26/ES (1), a najmä na jeho článok 16,
keďže:
(1)
V článku 16 ods. 1 nariadenia (ES) č. 1071/2009 sa požaduje, aby každý členský štát viedol vnútroštátny elektronický register podnikov cestnej dopravy, ktorým príslušný orgán určený týmto štátom udelil povolenie na vykonávanie povolania prevádzkovateľa cestnej dopravy. Vnútroštátne elektronické registre by mali obsahovať aspoň tie údaje, ktoré sa stanovujú v článku 16 ods. 2 nariadenia. Mali by sa zahrnúť aj dodatočné údaje, ako sú dátum a miesto narodenia fyzických osôb s cieľom zabezpečiť správnu identifikáciu príslušných jednotlivcov.
(2)
V nariadení Európskeho parlamentu a Rady (ES) č. 1072/2009 z 21. októbra 2009 o spoločných pravidlách prístupu nákladnej cestnej dopravy na medzinárodný trh (2) a v nariadení Európskeho parlamentu a Rady (ES) č. 1073/2009 z 21. októbra 2009 o spoločných pravidlách prístupu na medzinárodný trh autokarovej a autobusovej dopravy (3) sa takisto vyžaduje, aby sa do týchto vnútroštátnych elektronických registrov vkladali niektoré údaje.
(3)
Ustanovenia o ochrane osobných údajov ustanovené najmä v smernici Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (4), sa vzťahujú na spracovanie všetkých osobných údajov v súlade s nariadením (ES) č. 1071/2009.
(4)
S cieľom uľahčiť prepojenie vnútroštátnych elektronických registrov v súlade s požiadavkou článku 16 ods. 5 nariadenia (ES) č. 1071/2009 musí Komisia podľa článku 16 ods. 1 tohto nariadenia prijať rozhodnutie o minimálnych požiadavkách na údaje, ktoré sa musia vkladať do vnútroštátneho elektronického registra,
PRIJALA TOTO ROZHODNUTIE:
Článok 1
Minimálne požiadavky na údaje, ktoré sa musia vkladať do vnútroštátnych elektronických registrov ustanovených členskými štátmi v súlade s článkom 16 ods. 1 nariadenia (ES) č. 1071/2009, sa stanovujú v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 17. decembra 2009